En lang sti har været højt på ønskelisten for borgerne i Vrå. I dag blev den officielt indviet.

- Det er noget af det bedste, der er sket for byen i nyere tid, siger Arne Larsen-Ledet, som er formand for beboer- og erhvervsforeningen i Vrå. Den 1,4 kilometer lange sti og andre tiltag langs den er kun blevet en realitet, da lokale kræfter har været med til at hjælpe. - Man vil rigtig, rigtig gerne være med til at skabe noget ude i de små samfund. Vi har måske ikke været lige dygtige nok til at fange den, men jeg synes, vi er blevet bedre til det, siger Ole Ørnbøl (S), formand for Teknik- og Miljøudvalget i Hjørring Kommune. Den ihærdighed indbyggerne i Vrå har vist, har rykket på noget hos Ole Ørnbøl. - Jeg er i hvert fald blevet mere overbevist om, at vi når langt, når vi tager borgerne med. Så får man et ejerskab alle sammen, siger Ole Ørnbøl (S). I Vrå er byen delt op i to på grund af jernbanen. Den nye sti sørger for, at de nu hænger bedre sammen. Det er også til stor gavn og glæde for børnefamilierne. - Vi har en på fem år, der kan køre selv på stien nu. Det er rigtig lækkert, siger Dorte Kelly, som bor i Vrå. Stien og alt omkring den har kostet næsten otte millioner kroner.